కొత్తదాస్

కొత్తదాస్ గౌడ్ హైదరాబాదు నగరంలో 1970-1980వ దశకంలో పేరుమోసిన గూండా, రాజకీయనాయకుడు. కొత్తదాస్ రంగారెడ్డి జిల్లాకు చెందిన హయాత్‌నగర్‌ మండలంలోని బండ రావిరాల గ్రామంలో జన్మించాడు. 30 ఏళ్లుగా హైదరాబాదులోని చంచల్‌గూడా ప్రాంతంలో స్థిరపడ్డాడు. ఈయనపై అనేక దొంగతనాలు, దోపిడీ కేసులు ఉన్నాయి. ఒక దోపిడీ కేసులో హైకోర్టు కొత్తదాసు నిందితుడిగా తీర్పు ఇవ్వగా, దానిపై సుప్రీంకోర్టులో సవాలు చేశాడు.

కొత్తదాస్ 1978లో మలక్‌పేట శాసనసభా నియోజకవర్గం నుండి స్వతంత్ర అభ్యర్థిగా శాసనసభకు పోటీచేశాడు. 1989లో తిరిగి మలక్‌పేట నియోజకవర్గం నుండే మజ్లిస్ ఇత్తెహదుల్ ముస్లిమీన్ (ఎం.ఐ.ఎం) పార్టీ అభ్యర్థిగా పోటీచేశాడు. 1998లో సమాజ్‌వాదీ పార్టీ అభ్యర్థిగా నల్గొండ నియోజకవర్గం నుండి లోక్సభకు పోటీచేశాడు. ఎన్నికలలో ఎన్నడూ గెలవకపోయినా స్థానిక రాజకీయాల్లో ప్రభావవంతమైన వ్యక్తిగా పేరొందాడు.
ఇతడు 1996లో విడుదలైన తెలుగు చిత్రం ఓంకారం లో తన నిజ జీవిత పాత్రను పోషించాడు.

కొత్తదాస్ పెద్ద పెద్ద రాజకీయనాయకులతో సంబంధాలు ఉండేవి. అంజయ్య ప్రభుత్వంలో హోం శాఖామంత్రిగా పనిచేసిన కె.ప్రభాకర్ రెడ్డితో ఉన్న సంబంధాలు అప్పటి హైదరాబాదు పోలీసు కమీషనరు పి.వి.పవిత్రన్ కు ప్రభాకరరెడ్డికి మధ్య ఘర్షణకు దారితీసింది. 1981 ఏప్రిల్ 28 సాయంత్రం అబీడ్సు ప్రాంతంలో కొత్తదాసు గ్యాంగు చేసిన అల్లర్లకుగాను పోలీసు కమీషనరు పవిత్రన్, కొత్తదాసుతో పాటు ఆయన బృందాన్ని ఏప్రిల్ 30వ తేదీన అరెస్టు చేశాడు. ఈ అరెస్టు జరిగిన వెంటనే పవిత్రన్ ను సెలవుపై పంపించారు. కొత్తదాసు పోలీసులకిచ్చిన వాంగ్మూలంలో "పార్టీలకతీతంగా నా గ్యాంగు ప్రస్తుత హోం మంత్రి  కె.ప్రభాకర్ రెడ్డికి రాజకీయంగా మద్దతునిస్తుందని" చాటుకున్నాడు. ఆ తర్వాత జరిగిన పరిణామాల వల్ల కె.ప్రభాకర్ రెడ్డి తన మంత్రిత్వశాఖను మార్పించుకొని వేరే శాఖకు మంత్రి అయ్యాడు. పోలీసు కమీషనరు పి.వి.పవిత్రన్ బదిలీ అయ్యాడు.

మరణం
2001, నవంబరు 30న కొన్ని నెలలుగా అనారోగ్యంతో బాధపడుతూ హైదరాబాదులోని ఒక ప్రైవేటు ఆసుపత్రిలో మరణించాడు.

మూలాలు

2001 మరణాలు
నేరస్తులు